Fl-ittra pastorali għar-Randan, l-Arċisqof Pawlu Cremona, l-Isqof ta’ Għawdex Mario Grech u l-Isqof Awżiljarju Charles Scicluna qalu li jeħtieġ sforz kollettiv akbar biex jitnissel sens akbar tal-istat u biex il-poplu jkollu sens akbar ta’ ċivilità ħalli ma jingħalaqx aktar fil-morsa tal-partiġjaniżżmu politiku li qalu ta’ sikwit ma tħalliehx ifittex u jara l-verità. B’dan il-mod, qalu l-Isqfijiet, il-poplu jkun kapaċi jirrispetta d-dinjità ta’ kull bniedem lil hinn mill-kulur, it-twemmin, il-qagħda soċjali, l-orjentazzjoni sesswali u minn dak kollu li jagħmlu differenti. Ir-rgħajja spiritwali għarfu li s-soċjeta’ Maltija għandha kwalitajiet sbieħ u tajbin speċjalment il-ġenerożità, l-għajnuna għall-batut u l-wirt ta’ fidi nisranija li qalu għandu jkun hemm l-impenn biex jissaħħaħ. Ġibdu l-attenzjoni iżda għal vizzji li jikkuntrastaw ma’ dawn u semmew kif dan l-aħħar kien hemm, dik li l-Isqfijiet sejħu żieda allarmanti ta’ vjolenza li qalu hi sinjal li tista’ teżisti anke f’Malta xibka ta’ kriminalità organizzata. Qalu li ż-żieda fil-vjolenza domestika u fuq l-anzjani u t-tensjonijiet ta’ kull għamla li qed jagħmlu r-relazzjonijiet fil-familji aktar diffiċli, huma sinjali ta’ tħassib. Għall-Isqfijiet, stejjer ta’ korruzzjoni kważi istituzzjonalizzata qed jherru l-fibra morali tas-soċjeta’ u twassal lil uħud jaħsbu u jemmnu li m’hemm xejn ħażin f’li tisraq, tevadi t-taxxa jew li tixhed falz il-Qorti bil-ġurament. Ir-rgħajja spiritwali esprimew ruħhom inkwetati għal dan u f’dawn iċ-ċirkustanzi appellaw biex minflok ma wieħed jitkaża jew jiġġudika, jeħtieg li niġbru l-forzi tagħna flimkien u jittieħdu l-passi meħtieġa b’responsabilità lejn xulxin u lejn il-pajjiż. Qalu li l-Knisja tħossha midruba meta s-soċjetà tkun marida u tħoss hi wkoll il-ħtieġa ta’ fejqan. Qalu li r-Randan li jibda l-ġimgħa d-dieħla għandu jservi ta’ żmien għan-nisrani biex jieqaf mir-rutina, iħares lejn ir-realtà ta’ madwaru u filwaqt li ma jikkuntentax ruħu kif inhu, isib il-qawwa li jinbidel. Storja: Mario Micallef